Nn "Öise vahtkonna" liikmed tungisid reporterile kallale, saame teada Delfi vahendusel.    Kirjutatakse, et Kanal 2 saate "Reporter" toimetus sai vihje, et Tallinnas Tartu maantee raamatupoes kogunevad  regulaarselt Öise Vahtkonna kuulsad tegelased. Teiste hulgas ka need, kes on aprillirahutuste organiseerimissüüdistusega kohtu all.    Vihjet kontrollima minnes, märgati Tartu maantee 67 asuva õppe- ja metoodilise kirjanduse poe lähistel Maksim Revat, poodi sisenedes olid seal juba ees Dmitri Linter, Andrei Andronov, Sergei Seredenko ja Larissa Neštšadimova, kes poodi rendib, vahendas Kanal 2 saade "Reporter".    Kuigi pood oli kella järgi avatud, kästi Kanal 2-l füüsilise vägivallaga  ähvardades lahkuda. Kui kaameramees oli väljunud ja reporter oli lahkumas, tuldi viimasele kallale - löödi selga, tõugati ja visati ta lõpuks välja.    Reporter Sven Raudsepp käis täna politseis, kus esitas enda ründamise kohta avalduse.